b'\n_START_ARTICLE_\nCharles Pozzi\n_START_SECTION_\n\xc5\xbdivljenjepis\n_START_PARAGRAPH_\nCharles Pozzi se je rodil 27. avgusta 1909 v Parizu italijanskima star\xc5\xa1ema. Delal je kot prodajalec avtomobilov, z dirkanjem pa se je za\xc4\x8del ukvarjati \xc5\xa1ele v sezoni 1946, ko je bil star \xc5\xbee sedemintrideset let. Nastopil je na dirkah za Veliko nagrado Dijona, kjer je bil \xc4\x8detrti, in Veliko nagrado Nantesa, kjer je bil peti. V sezoni 1947 je nastopil na dirkah za Veliko nagrado Francije, kjer je bil peti, in Veliko nagrado Italije, kjer je zasedel sedmo mesto, na neprvenstvenih dirkah Velika nagrada Albija, Velika nagrada Salona in Velika nagrada Torina pa je bil tretji. V sezoni 1948 je dosegel le sedmo mesto na dirki za Veliko nagrado \xc5\xa0vice in tretje mesto na dirki Grand Prix de Pau, v sezoni 1949 pa je dosegel svojo prvo zmago na dirki Grand Prix du Comminges._NEWLINE_V svoji karieri Svetovnega prvenstva Formula 1 je nastopil le na doma\xc4\x8di in predzadnji dirki sezoni 1950 za Veliko nagrado Francije, kjer je z dirkalnikom Lago-Talbot T26C skupaj z Louisom Rosierjem zasedel \xc5\xa1esto mesto in le za mesto zgre\xc5\xa1il uvrstitev med dobitnike to\xc4\x8dk. Umrl je leta 2001 v Levallois-Perretu, predmestju Pariza.'